ΟΥΕΦΑ Σούπερ Καπ

Το ΟΥΕΦΑ Σούπερ Καπ (αγγλικά: UEFA Super Cup) είναι ένας ετήσιος τελικός μεταξύ των νικητών του Τσάμπιονς Λιγκ και του Γιουρόπα Λιγκ. H διοργάνωση πραγματοποιείται στην αρχή κάθε ποδοσφαιρικής περιόδου από την ΟΥΕΦΑ (Ένωση Ευρωπαϊκών Ποδοσφαιρικών Ομοσπονδιών). 

Οι σημερινοί κάτοχοι είναι η νικήτρια του Τσάμπιονς Λιγκ, Μάντσεστερ Σίτι, η οποία νίκησε τη νικήτρια του Γιουρόπα Λιγκ Σεβίλλη με 5–4 στα πέναλτι μετά την ισοπαλία 1–1.

Ιστορία 
Το ΟΥΕΦΑ Σούπερ Καπ, όπως αποκαλείται, καθιερώθηκε το 1972. Ήταν ιδέα ενός Ολλανδού δημοσιογράφου, ώστε να ξεχωρίζει η πραγματικά πρώτη ευρωπαϊκή ομάδα έπειτα από μια αναμέτρηση των νικητριών τότε του Κυπέλλου Πρωταθλητριών και του Κυπέλλου Κυπελλούχων. Σύντομα, η UEFA το έθεσε υπό την αιγίδα της, όταν διαπίστωσε ότι είχε μια δυναμική μεταξύ των φιλάθλων.

Μόνο τρεις φορές ο τελικός δεν πραγματοποιήθηκε για διάφορους λόγους, τα έτη: 1974, 1981 και 1985. Ως το 1997 ο τελικός περιλάμβανε διπλούς αγώνες στις έδρες των δύο φιναλίστ. Όμως, τρεις φορές (1984, 1986 και 1991) διεξήχθη μονός τελικός είτε λόγω έλλειψης ημερομηνιών είτε για πολιτικούς λόγους. Από το 1998 η ΟΥΕΦΑ αποφάσισε να διεξάγεται ένας τελικός στο Σταντ Λουί Β΄ του Μονακό την τελευταία Παρασκευή του μηνός Αυγούστου και να σηματοδοτεί την έναρξη της εκάστοτε νέας ποδοσφαιρικής περιόδου.

Από το 2000, που καταργήθηκε το Κυπέλλο Κυπελλούχων, στον τελικό του Σούπερ Καπ αγωνίζονται οι νικητές του Τσάμπιονς Λίγκ και του Κυπέλλου ΟΥΕΦΑ ως το 2009, Γιουρόπα Λιγκ από το 2010. Μετά από 15 συνεχόμενα Σούπερ Καπ που διεξήχθησαν στο Σταντ Λουί Β΄ του Μονακό το διάστημα 1998 έως 2012, το Σούπερ Καπ διεξάγεται σε διάφορα στάδια (παρόμοια με τον τελικό του Τσάμπιονς Λιγκ και του Γιουρόπα Λιγκ), αρχής γενομένης με το 2013, που διεξήχθη στο Στάντιον Έντεν της Πράγας στην Τσεχία. Το 2023 η διοργάνωση έγινε στην Ελλάδα, στο Στάδιο Καραϊσκάκη και για πρώτη φορά ανέλαβε να την διοργανώσει σύλλογος (Ολυμπιακός) κι όχι η ίδια ομοσπονδία της χώρας.

Ξεκινώντας το 2014, η ημερομηνία του ΟΥΕΦΑ Σούπερ Καπ μεταφέρθηκε από την Παρασκευή στα τέλη Αυγούστου, στην Τρίτη στα μέσα Αυγούστου, μετά την αφαίρεση των ημερομηνιών διεθνών φιλικών αναμετρήσεων του Αυγούστου, στο νέο Ημερολόγιο Διεθνών Αγώνων της FIFA.

Το 2020, ο τελικός του Σούπερ Καπ ήταν αρχικά προγραμματισμένος να διεξαχθεί στο Στάδιο Ντραγκάο, στο Πόρτο της Πορτογαλίας, στις 12 Αυγούστου. Ωστόσο, η πανδημία COVID-19 στην Ευρώπη προκάλεσε τις αναβολές στους τελικούς συλλόγων της σεζόν, η Εκτελεστική Επιτροπή της UEFA επέλεξε να αναθέσει τον επαναπρογραμματισμένο τελικό του Τσάμπιονς Λιγκ στην Πορτογαλία και προγραμμάτισε τον αγώνα για τις 24 Σεπτεμβρίου στην Αρένα Πούσκας της Βουδαπέστης. 

Μετά από συζητήσεις με τις 55 ενώσεις μέλη της στις 19 Αυγούστου 2020, η Εκτελεστική Επιτροπή της UEFA αποφάσισε στις 25 Αυγούστου 2020 να χρησιμοποιήσει τον τελικό ως πιλοτικό αγώνα για τον οποίο θα υπάρχει μειωμένος αριθμός θεατών και έως και 30% της χωρητικότητας του σταδίου. Ο αγώνας έγινε ο πρώτος επίσημος της UEFA που είχε θεατές από τότε που οι διοργανώσεις επαναλήφθηκαν τον Αύγουστο του 2020.

Λογότυπα
Ακολουθούν τα λογότυπα που έχουν χρησιμοποιηθεί ως τώρα στη διοργάνωση:

Οι τελικοί

1 Το 1984 δεν διεξήχθη επαναληπτικός αγώνας, λόγω δυσκολίας εύρεσης ελεύθερης αγωνιστικής ημερομηνίας από την Λίβερπουλ. 2 Το 1986 συμφωνήθηκε από τις αντίπαλες ομάδες να διεξαχθεί μονός αγώνας σε ουδέτερο γήπεδο.3 Το 1991 δεν διεξήχθη επαναληπτικός αγώνας, λόγω της τεταμένης πολιτικής κατάστασης που επικρατούσε στην Γιουγκοσλαβία.4 Το 1993 η φιναλίστ Μίλαν αντικατέστησε την Πρωταθλήτρια Ευρώπης Μαρσέιγ, επειδή η τελευταία ήταν τιμωρημένη από την ΟΥΕΦΑ.

Αξιοσημείωτα στατιστικά 
 Πολυνίκεις σύλλογοι είναι η Μίλαν, η Μπαρτσελόνα και η Ρεάλ Μαδρίτης με πέντε τίτλους εκάστη. Συνολικά το τρόπαιο έχουν κατακτήσει 25 διαφορετικές ομάδες.
Πολυνίκης χώρα είναι η Ισπανία, οι ομάδες της οποίας το έχουν κατακτήσει δεκαέξι φορές, ενώ δέκα τίτλους έχουν οι ομάδες από την Αγγλία και εννέα οι ομάδες από την Ιταλία. Συνολικά ομάδες 12 διαφορετικών χωρών έχουν κερδίσει το Σούπερ Καπ.
 Οι γερμανικές ομάδες κατέκτησαν για πρώτη φορά το Σούπερ Καπ μόλις το 2013, έπειτα από οκτώ παρουσίες στον τελικό. Το 1974, τη μοναδική χρονιά που θα το κατακτούσε οπωσδήποτε κάποια γερμανική ομάδα, αφού αντίπαλοι βρέθηκαν η Μπάγερν Μονάχου από την Ο.Δ. Γερμανίας και το Μαγδεβούργο από τη Λ.Δ. Γερμανίας, ο τελικός ματαιώθηκε για κοινωνικοπολιτικούς λόγους.
 Οι κάτοχοι του Κυπέλλου Πρωταθλητριών υπερτερούν σε κατακτήσεις Σούπερ Καπ. Συγκεκριμένα, οι τίτλοι του Σούπερ Καπ κατανέμονται ως εξής:
 Κάτοχοι του Κυπέλλου Πρωταθλητριών/Τσάμπιονς Λιγκ: 26 φορές. 
 Κάτοχοι του Κυπέλλου Κυπελλούχων: 12 φορές. 
 Κάτοχοι του Κυπέλλου ΟΥΕΦΑ/Γιουρόπα Λιγκ: 8 φορές.

Τίτλοι ανά σύλλογο

Νικητές

Τίτλοι ανά χώρα

Παραπομπές

Πηγές

Εξωτερικοί σύνδεσμοι

 UEFA Super Cup
 All time statistics with link to all results
 Όλοι οι τελικοί του Σούπερ Καπ

Διεθνείς διασυλλογικές διοργανώσεις ποδοσφαίρου
ΟΥΕΦΑ